Normann Aanesland

**Gregers Normann Aanesland** (født 28. juli 1933 i Birkenes, Aust-Agder, død 30. oktober 2021 i Ås) var en norsk professor i landbruksøkonomi ved Universitetet for miljø- og biovitenskap.

Aanesland er særlig kjent for forskning på virkningene av ulike sider ved norsk landbrukspolitikk og norsk landbruks- og konsesjonslovgivning. Han utga flere bøker og forskningsrapporter. To av rapportene konkluderte med at boplikten virket mot sin hensikt. Han utfordret også landbrukssamvirket med konklusjoner om at monopoler og tilskuddsordninger hindret kreativitet og «entreprenør-ånd» i landbruket. Hans synspunkter samsvarer på flere områder med teoriene og synspunktene til de liberalistiske økonomene Milton Friedman og Frederic Bastiat.

## Bakgrunn
Han var fra gården Aanesland i Birkenes (tidligere Vegusdal) kommune. Gården ligger ca. 2 mil nord for Birkeland sentrum. Han var det eldste av fem søsken etter gårdbruker Are Aanesland (1904–1973) og Guro (f. Løland; 1906–1994). Han giftet seg i 1961 med agronom Elisabeth Ella Broch (1937–1992). De fikk tre sønner: Steinar Broch (f. 1962), Audun (f. 1964) og Kjetil (f. 1979).

## Utdannelse
* Realartium ved Telemark landsgymnas i Bø 1955
* Statens skogskole på Kongsberg 1959
* Telemark landbruksskole i Søve 1960
* Norges landbrukshøgskole (NLH) - hovedfag i landbruksøkonomi 1963
* Doktorgrad i økonomi (NLH) 1970

## Karriere
* Forskningsassistent NLH 1963-1971
* Høgskolelektor NLH 1971-1972
* Førsteamanuensis NLH 1972-1977
* Gjestedosent ved Universitetet i Tromsø 1977-1978
* Førsteamanuensis NLH 1978-1986
* Professor NLH i regionaløkonomi 1986 –1987
* Gjesteprofessor ved Oregon State University, USA 1988
* Professor NLH – *(fra 2005 UMB)* – Landbrukspolitikk og ressursøkonomi 1987–2003

## Utvalgte publikasjoner
* Aanesland, N. ( 1971): *Økonomiske konsekvenser ved å opprettholde bosettingen i en utkantbygd belyst ved hjelp av lineære programmeringsmodeller.* Norges landbrukshøgskole. 135 s.
* Aanesland, N. (1982). *Regionaløkonomi.* Analysemetoder, problemstillinger og eksempler. Landbruksforlaget. 190 s.
* Aanesland, N. (1987): *Regionaløkonomi. Distrikts- og næringspolitikk*. TANO (Aschehoug) 146s. 
* Aanesland, N. & Mjelde H. (1997): *Fra politikk til entreprenørskap*. Entreprenørens rolle for distriktsutbygging og effektiv ressursbruk. Landbruksforlaget. 88 s. 
* Aanesland, N. & Holm, O. (2000): *Offentlig regulering av markedet for landbrukseiendommer*. Landbruksforlaget. 145 s. 
* Aanesland, N. & Labugt, I-L. (2000): *Bygdeutvikling, til nytte for hvem?* Landbruksforlaget. 132 s. 
* Aanesland, N. (2001): *Reguleringer og subsidier i et skjermet marked.* Landbruksøkonomisk forum nr. 3 2002. Artikkel er også trykt i boka: *Hvorfor gikk alt så galt?* Redaktør Espen Søilen. Gyldendal Akademiske forlag. 18 s.
* Aanesland, N. & Holm, O. (2002): *Boplikt- drøm og virkelighet*. Kommuneforlaget. 108 s -ISBN 82-446-0974-5
* Aanesland, N. & Holm, O. (2002): *Privat eiendomsrett til beite, rovdyr, sauehold og reindrift.* Vedlegg til St. meld. nr. 15 (2003–2004) Miljøverndepartementet. Rovdyrvilt i norsk natur
* Aanesland, N, & Holm, O. & Labugt, I-L. (2004): *Boplikt for helårsboliger – svarer resultatet til forventningene?*
* Aanesland, N. & Holm, O. (2006): *Jordbrukspolitikken – moden for reform.* Civita – ISBN 82-92581-19-7

## Referanser


## Eksterne lenker

* Artikkel i Norsk biografisk leksikon
* Artikkel i Store norske leksikon
* Dagens verneplan, en miljørisiko? Artikkel hos Bellona
* Kommunal Rapport Boplikt 2003 
* Om boplikt i Kommunal Rapport 2004